PPKE BTK

**PÁZMÁNY SZENIOR EGYETEM**

2024 őszi szemeszter

**jelenléti és online (hibrid) kurzus**

**Szép új világ? Utópia és disztópia az irodalomban II.**

*Tudományág:* irodalom

Az utópia a szó eredeti, legszűkebb értelmében olyan (legalább implicit módon) átfogó társadalomelméleti (s mindenekelőtt államelméleti) elképzelés, amely az adott korban megvalósíthatatlannak látszó, eszményi társadalmi berendezkedést rögzít. A tágabb, innen átvitt értelemben bármilyen fantasztikus színezetű társadalomelméleti elképzelés. E szóhasználat az eszményi állapotok leírásait pozitív utópiáknak vagy eutópiáknak, az adott korban irreálisan rossznak, embertelennek mutatkozó társadalomképeket pedig negatív vagy ellenutópiáknak, disztópiáknak nevezi. Akárhogy is, az utópia és ellenutópia minden korban tükörként szolgál: a másik világ ideálja, különlegessége, furcsaságai vagy akár riasztó volta a saját világ megszokott jellemzőit új színben tüntetik föl, eltávolítják az olvasótól, relativizálják, megkérdőjelezik azokat.

A PSZE következő irodalmi félévei során egy olyan utazásra invitáljuk önöket, melynek során a világ- és a magyar irodalom jeles utópikus műveinek segítségével megismerjük az eszményi társadalom megvalósításának lehetőségeiről szőtt terveket vagy ábrándokat. A negatív utópiák jövőképe által pedig való világunk eleddig kevéssé ismert vagy épp szatirikus sajátosságait fedezzük majd fel. Tartsanak velünk!

Az előadások **csütörtöki** napokon 17 órakor kezdődnek.

|  |  |  |
| --- | --- | --- |
| Dátum | A kurzus előadásai | Előadó |
| Szeptember 19. | "Rondabugyrod" és a "Fehér rózsa"  A középkori Pokol és a Paradicsom-ábrázolások mint disztópiák és utópiák | Dr. Mátyus Norbert |
| Szeptember 26. | Don Quijote: szélmalmok és utópiák nyomában | Dr. Kutasy Mercédesz |
| Október 3. | Disztópikus civilizáció: Charles Fourier és a felvilágosodás kritikája | Dr. Ádám Anikó |
| Október 10. | "mit számít, hogy ez csak álom volt?" - Vágy, álom, tökély Dosztojevszkij *Egy nevetséges ember álma* című művében | Dr. Visy Beatrix |
| November 7. | Josef Knecht csodálatos élete - Szellem, kultúra és érték kérdései Hermann Hesse *Üveggyöngyjáték*ában | Dr. Visy Beatrix |
| November 14. | A város mint lehetséges és utópisztikus élettér. Italo Calvino a Marcovaldo-történetektől a *Láthatatlan városok*ig | Dr. Lukácsi Margit |
| November 21. | Az eljövendő dolgok formája: H. G. Wells és a modern utópia | Dr. Pintér Károly |
| November 28. | A Vadember a *Szép új világ*ban: Aldous Huxley és a fogyasztói társadalom rémálma | Dr. Pintér Károly |
| December 5. | A Nagy Testvér figyel téged: George Orwell és a legsötétebb disztópia | Dr. Pintér Károly |
| December 12. | „pillantás útján terjed” – Hatalom, poszthumanizmus, apokalipszis Saramago *Vakság* című disztópiájában | Dr. Visy Beatrix |
| December 19. | Horrorshow Angliában: Anthony Burgess disztópiái | Dr. Földváry Kinga |